‘Werkers g’n gedwing om Afrikaans te praat’ – Huis HerfsblaarHuis Herfsblaar in Pretoria. (Foto: Tania Heyns) Die bestuur van Huis Herfsblaar ontken onder meer bewerings dat werknemers van dié aftreeoord in Queenswood, Pretoria, gedwing is om Afrikaans te praat. “Hierdie bewering en ander soortgelyke bewerings is van alle waarheid ontbloot,” sê die bestuur van Huis Herfsblaar in ’n verklaring. Maroela Media het vroeër berig dié aftreeoord is tans in loononderhandelinge met verskeie vakbonde gewikkel. Werknemers het sedert 19 Julie aan ’n onwettige staking deelgeneem en die oord was genoop om ’n interdik van die arbeidshof te bekom. Die interdik is vandeesweek toegestaan en die staking is tot ’n onbeskermde staking verklaar. Dit het egter nie die EFF verhoed om Woensdag na die oord op te ruk om ’n memorandum aan die bestuur van Huis Herfsblaar te oorhandig nie. Daar word in die memorandum beweer dat werknemers by die oord gebuk gaan onder “onregverdige arbeidspraktyke en rassediskriminasie”. Lede van die EFF ruk Woensdag op na Huis Herfsblaar in Pretoria. (Foto: Tania Heyns/Maroela Media) Die Tshwane EFF se arbeidskantoor (labour desk) beweer dat werknemers gedwing word om Afrikaans te praat terwyl bevorderings net aan wit personeel toegestaan word. Dissiplinêre stappe word ook glo teen swart werknemers gedoen wanneer hulle hul “stem laat hoor”. Die bestuur van die oord sê die protesoptog deur die EFF was nie net vir die bestuur nie, maar ook vir die inwoners en heelwat van die werknemers ’n “onaangename ondervinding”. Luidens die verklaring is die families van inwoners ook negatief deur die protesoptrede geraak en die oord doen nou alles in sy vermoë toe te sien dat daar weer rus en vrede in die aftreeoord heers. Huis Herfsblaar versorg tans 450 inwoners van wie sommige ouer as 100 jaar is. “Benewens die verantwoordelikheid om die verswakte bejaardes te versorg, is die bestuur ook daarvoor verantwoordelik om ŉ veilige werksplek vir sy werknemers te skep. Wanneer onderhandelinge misluk en stakings voorkom, dra die bestuur die verantwoordelikheid om toepaslike veiligheidsmaatreëls binne die grense van die eiendom van Huis Herfsblaar te tref.” Die oord sê voorts die loongeskille word in samewerking met die werknemers, hul verteenwoordigers en waar toepaslik, vakbonde, hanteer.